khistorydata/jeongjo-sjw-relations huggingface dataset:
정조 3년
己亥十一月二十七日。記事官姜彙鈺。刑曹啓目。觀此慶尙監司啓本啓下者。朴興春致命委折。更査事。而裴太順段。合有參酌之道。上裁。何如。傳曰。此獄事。原來疑晦。不成詞讞體段是在如中。屢次行査。到今尤無更覈之端。御史之書啓如此。道臣之査啓又如此。而本曹之兩次回啓丁寧。則可謂詢同之論是如乎。裴太順段。合有參恕之道兺不喩。一獄本無兩原犯是隱。則命亨旣作被告人矣。物故與否無論。太順段。豈非所謂皮不存之毛乎。揆以綜核之政。不可以次律酌放。有若造謀加功者然。卽爲分揀放送事。分付道臣爲旀。他餘乙良。依回啓施行爲良如敎。
정조 3년
刑曹僞造罪人金奉鎭加刑啓目。傳曰。更加嚴刑。期於得情爲良如敎。
정조 3년
刑曹僞造御寶罪人朴𤩕加刑啓目。傳曰。更加嚴刑。期於得情爲良如敎。
정조 3년
刑曹御寶僞造罪人金龍河。加刑啓目。傳曰。更良各別嚴刑。期於得情爲良如敎。
정조 3년
刑曹殺獄罪人李光點加刑啓目。傳曰。更良各別嚴刑。期於得情爲良如敎。
정조 3년
刑曹殺獄罪人李千奉加刑啓目。傳曰。更加各別嚴刑。期於得情爲良如敎。
정조 3년
己亥十一月二十七日午時。上御誠正閣。禮房承旨入侍時。左承旨徐有防。假注書徐鼎修。記事官徐龍輔鄭東浚。以次進伏訖。上命有防。書右副承旨金夏材疏批。見日日記又命書刑曹公事判付。命書傳敎曰。承旨前望單子入之。又命書傳敎曰。新除授承旨。待下批牌招察任。又命書傳敎曰。承旨房仍。上曰。都承旨入侍。行都承旨李義翊進伏。上曰。禮判何時上來乎。義翊曰。數日間當上來云矣。上曰。注書出去。承旨座次單子。催促書入。可也。賤臣。承命書入。上謂龍輔曰。各道册板幾處上來乎。龍輔曰忠淸慶尙道。先爲上來矣。上曰。冊錄持入。可也。龍輔承命持入。命退。諸臣以次退出。
정조 3년
行都承旨李義翊坐。左承旨蔡弘履坐直。右承旨徐有防坐。左副承旨朴祐源坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
金夏材啓曰。合辭方張之時。憲府無詣臺之員。事甚未安。除在外外。未肅拜呈告人員。倂卽牌招。何如。傳曰。允。
정조 3년
徐有防啓曰。明日乃是小寒。自明日。日暖間。視事頉稟之意。敢啓。傳曰。知道。
정조 3년
傳于徐有防曰。右承旨同副承旨入侍。
정조 3년
傳于蔡弘履曰。坐直承旨入侍。
정조 3년
以持平嚴思憲牌不進罷職傳旨。傳于蔡弘履曰。只推。
정조 3년
金勉柱。以禮曹言啓曰。來十二月初四日。卒奉朝賀洪鳳漢小祥時。惠慶宮當有望哭變服之節。儀註。磨鍊書入惠慶宮之意。敢啓。傳曰。知道。
정조 3년
正言姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人塋中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣役畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。答院曰。不允。措辭見上
정조 3년
谷山府使李奎緯疏曰。伏以。臣十三年羿彀遊魂。一朝得有今日。伊誰之恩也。誤知之特達。殊眷之夐絶。此生來世。粉骨糜身。有不足盡酬者。將此七尺之軀。獻于吾君。死生以之。卽臣矢心於上天。質言於老母者。臣受恩如彼。圖報如此。而目見國憂之大者。拘於官守。有懷不陳。則是欺上天而負老母也。區區之誠。終不能自已。玆將出位之言。馳驛以聞。竊願聖明。留神亟命焉。臣伏下邑。近聞日邊消息。聖上特軫宿衛大將臣洪國榮肝膈之懇。許其休致云。夫二十八歲。隻手擎天。措國勢於泰山磐石。三十二歲。脫屣名利。豎高標於平地神仙。自有書契以來。人臣所未有之事。臣已知國榮。有是志者夙矣。亦不謂今日踐其言。若是其速也。國榮。可謂千古奇男子。而昔人所謂惟光武能成子陵之節者。我殿下今有之矣。瞻聆所及。孰不聳仰。第臣於此。竊有爲私家歎賞之心則小。爲聖躬憂危之心則大者。洪國榮雖許休致。宿衛所何遽撤罷也。殿下眞以今日之人心。爲無可慮者。今日之主勢。爲無所孤者。而今日宿衛之具。爲可已也哉。愚臣過慮。則切爲不然。每念王室而默察爻衆。虞憂之端。常如事變之初。臣心無或過乎。寧使臣受過慮之譏。不可使吾君。或貽不過慮之憂。此時撤去宿衛所。譬如父母之堂。撤去藩籬。而其子出去。納符下殿之日。國榮之心。其果安乎。臣僻在孤峽。不聞時奇。未知廷臣。已論及此。朝家更有措置否。不爾則事不可測。異時脫有草底驚蛇。今日諸臣。誰當執其咎也。故臣竊謂宿衛所。決不可遽罷洪國榮。決不可遽離於宿衛之地也。顧今朝端。終心一心。捍衛聖躬者。豈少其人哉。惟貞忠大節。積爲凶黨之所畏憚。而領略事變之本末。該諳中外之情僞。察時象而防時變。則歷數廷臣。宜無如國榮者。國事爲重。私計宜後。伏願聖明。毋忽殷憂。亟命還置宿衛所。而洪國榮雖不可以官職政務。重累其遐心。只此宿衛之地。特令仍復入處。姑使自盡其未畢之忠。更俟二三年。國勢大定。任行其高志焉。夫如是。則彼雖勇於急流之退。其於此事。何敢事也。臣欲望殿下。斷諸宸衷而速行之。以安宗社臣民之心焉。臣懷此隱憂。而仄聽朝奇。爲日久矣。所聞無有。臣耿耿孤忱。轉成心恙。今且不言。後恐有悔。商量咨趄。乃爲此猥越之擧。古人所云身在江湖。心懸象魏者。卽臣今日情事也。伏願聖明。憐而少垂察焉。省疏具悉。疏請固知出於憂國防患之誠。而上之許下之請。未始不念及於此。悉實由迫不獲已。噫。
정조 3년
己亥十一月二十八日。記事官姜彙鈺。
정조 3년
義禁府。向前李文喆議處何如啓目。傳曰。束吏之政。非不留意。而率多倖免。未聞一人之抵罪。法將安所施乎。至於近來。頹綱又頹。無復餘地。則毋論監司守令。爲今日居其職者。果皆一心怵畏。無或懈弛乎。某道某邑之中。來頭豈無審察之道。而況如李文喆段。不但道啓論列如是分明。渠供所言。又不專事隱諱。如渠幺麽武弁。知有王府。則置對之下。焉敢如是遊辭乎。論以情跡。萬萬駭然。此供辭勿施。更良嚴問口招。期於得情爲良如敎
정조 3년
己亥十一月二十八日辰時。上御誠正閣。晝講詣臺臺臣。同爲入侍時。特進官李重祜。知事黃景源。參贊官金夏材。侍讀官權以綱。檢討官李命勳。假注書徐鼎修。記事官徐龍輔鄭東浚。宗臣安昌君燝。行副護軍鄭宅漢。正言姜。以次進伏訖。上進講論語。讀前受音。自子曰吾嘗終日不食。止未見蹈仁而死者也。以綱進講。自子曰當仁不讓於師。止相師之道也。上又讀新受音訖。以綱曰。師弟之義。至於善名美譽。固當謙恭遜讓於師。而當仁則己所自有。而非與人爭者。不當有讓於師。此則指學者爲仁之方。而至若人君當仁。亦不當遜讓於古昔明君哲王。顔子所謂舜何人也。予何人也。有爲者。亦若是者。是也。堯舜之事。朕何敢當云者。卽是退托之辭。行堯舜之事。則便是堯舜。今殿下所以自期於仁者。亦何必有讓於堯舜之聖乎。伏願體念焉。爲人臣子者。敬其事而後其食者。卽職分內事。而忠臣重祿。所以勸仕。此則在於爲人上者導率之如何。苟能勵廉恥崇名節。以勸士君子之仕。則自可以先敬其事。後求其食。伏願留念於導率之化焉。夫言辭。達其意而已。若或富麗。則殊欠眞的。此章之義。誠切實矣。試以講筵文義言之。經筵之臣。辭不達意。未能各盡其言。而或有其言之要約者。或有其辭之繁多者。伏惟聖學高明。庶幾領會其旨義。而就其要約繁多處。裁擇而深察之。則庶有禆益於聖學矣。命勳曰。有敎無類。人之有善而不能無惡。如天之有陽不能無陰。此誠氣類之無奈何處。而一有君子之敎。便能革其惡歸於善。無復彼此分類之殊。一家一鄕。無不皆然。以至一國之大。而人君誠以身敎。則國人莫敢不歸於善。此豈非敎化之力。奪造化者耶。伏願深加體念。上曰。諸臣以次陳文義。可也。景源曰。上下番。皆已敷陳。而當仁不讓之義。政好推類而看也。後世人君。每以唐虞三代之治。爲不可企及。而未免先自卑下。此與當仁不讓之義相反矣。殿下聖學高明。若以堯舜爲法。而無讓尊。則唐虞之治。豈無挽回之期乎。重祜曰。經筵皆已陳達。臣則無可達之辭矣。夏材曰。有敎無類言者。人心雖爲不同。而聖人之敎。無不可行處也。此等事。推類以看。則好矣。上曰。有敎無類。非聖人。則不能言之矣。以綱曰。然矣。上謂景源曰。卿向以文術薦事疏陳。而卿則必有所見而然矣。文苑故事。果何如。景源曰。奉朝賀洪國榮。敏於詞翰。實非如臣者所可及。故丁酉年文衡薦望時。果欲以洪國榮薦進而未果矣。平安監司李徽之。辭朝入侍時。旣以國榮。當爲薦望之意陳奏。則此與私室酬酢有異。文衡薦。於此已定矣。今不可移易。故臣果疏引尹鳳朝疏薦南有容故事。以備裁處矣。以國制言之。卜相薦望。雖致仕之人。亦入枚卜。則大提學。卽中朝之太學士也。當其薦望之時。三公九卿。齊會圈點。則體貌重大。與大臣等。此則自當別論矣。且故大提學李鼎輔。文衡薦進時。南有容。先已致仕。故拔諸薦望。則其時故相臣金陽澤。以爲文衡薦望。事體自別。與卜相無異。則豈可拘於致仕。而不入薦望乎云云。臣於伊時。與聞此言。而大體文衡薦。豈可以致仕爲拘乎。臣之愚見。斷斷如此。故頃者上疏言之矣。上曰。然乎。上命經筵先退。命書傳敎曰。觀此嶺伯狀啓。彦陽縣民家燒燼。至於百餘戶之多。殊極驚慘。燒死三人。自有恤典。而被火人家。道臣親執査抄。會簿穀中。量宜加數周給。以爲結構莫居之地。星火擧行。俾無遲滯。形止亦卽狀聞事。下諭。命退。諸臣以次退出。
정조 3년
己亥十一月二十八日午時。上御誠正閣。右承旨同副承旨入侍時。右承旨徐有防。同副承旨金勉柱。假注書徐鼎修。記事官徐龍輔鄭東浚。以次進伏訖。上命有防。書谷山府使李奎緯上疏批答。見日日記命有防先退。以京畿監司尹得觀山訟査啓。惶恐待罪事。命書傳敎曰。勿待罪事。回諭。上謂龍輔曰。各道冊板所錄與春坊冊錄。相爲較準。可也。上命書傳敎曰。奉朝賀人來事。遣史官傳諭。命退。諸臣以次退出。
정조 3년
己亥十一月二十八日酉時。上御誠正閣。坐直承旨入侍時。同副承旨金勉柱。假注書徐鼎修。記事官徐龍輔鄭東浚。以次進伏訖。上命勉柱。讀奏公事。又命書禁府公事判付。以漢城府單子。命書傳敎曰。從古法禁。稍久則必至解弛。況近日紀綱頹弛之時乎。惟此士夫家之閭家。奪入借入貰入。白文賣買。斜文賣買之禁。卽先大王在宥時。嘗所痛防之政令也。年前予亦敢述聖敎。有査覈之命。而所罹者甚多。姑屬令前。未及按法抵罪。而所抄文書。尙此留中。以寓三令之意焉。朝廷尙寬之政。雖如此。伊後爲有司者。安保其連爲修擧乎。方欲復命査櫛。而今則旣是令後。現發者之斷法。決不容饒貸。則設有犯者。先期容旋。無或不可。況當窮冬歲翻不遠。宜有闊狹之道。以此意。令京兆知悉。限以明年二月晦。摘奸別單。日次。五條犯禁。一一錄啓。以爲勘處之地事。分付。命退。諸臣以次退出。
정조 3년
行都承旨李義翊坐。左承旨蔡弘履坐。右承旨徐有防坐直。左副承旨朴祐源坐直。右副承旨金夏材坐。同副承旨金勉柱坐。注書二員未差。假注書李錫夏仕徐鼎修仕直。事變假注書安筞仕。
정조 3년
朴祐源啓曰。明日次對。兩司無進參之員。除在外外。未肅拜呈告人員。倂待開門牌招。以爲入侍之地。何如。傳曰。允。
정조 3년
徐有防。以奎章閣言啓曰。卽者洪忠監司李東鼎。慶尙監司洪樂彬。修上列邑所在冊板目錄中。多有落漏。已甚疎率。至於洪忠道。則冊紙劣薄。亦不粧䌙。其在事體。誠極未安。兩道道臣。推考警責。使之改修正上送事。知委。何如。傳曰。允。
정조 3년
金勉柱。以訓鍊都監言啓曰。本局諸將官。射講時。柳葉箭連五巡全布人。別單書入之意。敢啓。傳曰。知道。
정조 3년
又以禁衛營言啓曰。本營二番騎士將鄭景曾。身病猝重。勢難察任。改差。何如。傳曰。允。
정조 3년
都承旨李義翊疏曰。伏以。臣持一倥倥賤品耳。荷聖上罔極之恩。前後颺歷。罔非踰涯。居常愧懼。若隕淵谷。迺者籌司新命。又降於千萬夢想之外。臣於是惝怳震越。益不知措躬之所也。噫。是任。卽古之樞密也。苟非望實足以副時用。才詣足以參廟謨。則其不可人人而濫叨也。明矣。如臣魯下。有何一半則近似於此。而一朝授之。不少留難。未知大臣何所爲而薦之。聖上何所取而畀之也。臣於官職。毋論緊漫。有除輒膺。未嘗爲辭巽之計者。只出於筋力奔走。以爲塵刹之報。則今於恩命之下。其何敢故爲追托。以效飾讓之例套。而至於此任。則人器不稱。自知甚明。百爾思量。萬無堪承之望。反顧慙恧。歷日靡定。此際賓對隔日。去就在卽。欲進則乖循墻之戒。不進則違慢命之辜。玆敢略入文字。仰暴微悃。伏乞聖慈。俯賜諒察。亟解臣籌司兼銜。以重公器。以安私分。不勝幸甚。答曰。省疏具悉。卿其勿辭行公。
정조 3년
己亥十一月二十九日。記事官姜彙鈺。義禁府啓目。寧遠前郡守李文喆段。糶糴之政。一委監色。任其幻弄。反餘剩穀。勒爲元還。浮黃之民。轉運十家板材於數百里峻嶺者。可謂全不畏法。刑推得情。何如。傳曰。渠之罪目中。已捧爲未捧事段。藉令直招是良置。罪不至於一律是隱。則更推之下。諉之奸胥輩所爲。一味隱諱之狀。萬萬痛駭兺除良。爲官長。不知官吏之幻弄。獨非渠罪乎是際。則焉敢泛稱遲晩是旀。反作事段。渠之發明。全不成說。以不覺悟樣納招者。尤極無嚴是遣。十家板材事段。稱以公廨修補者。不足取信兺不喩。前後役民之禁。朝令至嚴是在如中。況當浮黃之民。匍匐受還之際。何忍以無價之役。催督運輸於幾百里之地乎。卽此一事。於渠罔赦之斷案是如乎。本事不發則已。旣現之後。若或泛然勘處。不特法無所施。又將何以懲他不畏法之守宰乎。上項二條所犯。比此事。在渠猶屬薄物細故。毋論公私用。貪財虐民之罪。不可不嚴繩。以此判付內辭意。分付該道臣。諸般條件。親執詳査。得其情實後啓聞。以爲議處之地爲良如敎
정조 3년
己亥十一月二十九日午時。上御誠正閣。都承旨入侍時。行都承旨李義翊。假注書徐鼎修。記事官徐龍輔鄭東浚。以次進伏訖。上曰。同副承旨人侍。同副承旨金勉柱進伏。上命義翊勉柱。讀奏公事。命書禁府刑曹公事判付。上謂龍輔曰。各邑冊錄。疎漏甚多。以此意。自本閣草記。請罪該道監司。可也。上謂龍輔曰。爾出去。草記使之卽爲書呈。可也。龍輔。承命出去。上曰。注書出去奎章閣。草記如已正書。催促持入。可也。賤臣。承命持入。命退。諸臣以次退出。
정조 3년
己亥十一月二十九日申時。上御誠正閣。坐直承旨入侍時。右承旨徐有防。左副承旨朴祐源。假注書徐鼎修。記事官徐龍輔鄭東浚。以次進伏訖。上命有防等。讀奏公事訖。以奎章閣草記。命書傳敎曰。允。此雖小事。亦係朝令。又是御覽文字。則如是故拔。果何意義。其中亦有春坊時所錄冊簿。類多落漏者。不啻幾十種。今日紀綱。雖曰壞損。外藩之奉行傳敎。反不如奉行下令乎。萬萬駭然。予則以爲足觀國體。兩道監司。一倂緘辭。從重推考。本閣之初不草記請罪。乃於提敎之後。始乃爲之者。殊非設立之初。定規模存體貌之義。有司堂郞。從重推考。其委折不可等待其緘答。自本閣。卽爲發關査問以啓。命退。諸臣以次退出。
정조 3년
行都承旨李義翊坐。左承旨蔡弘履坐。右承旨徐有防坐直。左副承旨朴祐源坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
朴祐源啓曰。守禦使金鍾秀。自鄕上來云。卽爲牌招。密符及敎書傳授。何如。傳曰。允。
정조 3년
傳于金勉柱曰。禮曹判書入侍。
정조 3년
以中宮殿誕日陳賀節目。傳于金勉柱曰。權停。
정조 3년
以長興庫提調望單子。傳于徐有防曰。以都尉擬入。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右承旨徐有防進。啓曰。判書宋德相在外未肅拜。參判兪彦鎬陳疏下鄕。少臣獨政未安。何以爲之。敢稟。傳曰。只出緊任。以金履素爲右尹。具允鈺爲軍器提調。李在簡爲觀象監提調。鄭尙淳爲典牲提調。李正薰爲兵曹佐郞。朴明源爲長興提調。
정조 3년
兵批。兼判書具允鈺進。參判任希敎病。參議兪恒柱病。參知李亨元入直進。同副承旨金勉柱進。以金朝潤爲同知。柳孝源爲五衛將。吳璟韓潗爲訓鍊主簿。曺命相爲訓鍊僉正。副司直徐有慶李義弼。副護軍李彦邦單付。
정조 3년
以承傳色口傳下敎曰。禮房承旨。馳詣宗廟景慕宮。奉審看審摘奸以來。
정조 3년
副應敎趙尙鎭。掌令尹弼秉。副校理李儒慶。正言姜。修撰嚴思晩朴天行。副修撰李命勳啓曰。請亟寢鄭致達妻減死安置之命。夬正王法。以洩神人之憤。請放歸田里罪人金相福。亟令王府拿鞫嚴問。快正王法。請還寢遠竄罪人韓翼謩金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上
정조 3년
掌令尹弼秉。正言姜啓曰。請濟州牧移配罪人敬彬。熊川縣定配罪人成運。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。仍令王府嚴鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其梢長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
掌令尹弼秉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請長䰇縣遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。南海縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。答府曰。不允。措辭見上
정조 3년
正言姜啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請海美縣定配罪人申光復。更令王府設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依得處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。答院曰。不允。措辭見上
정조 3년
吏曹參判兪彦鎬疏曰。伏以臣以母年益高。母病益深。敢恃閔下之天。願丐事親之日。冒陳血懇。冀賜矜察。及至批下。辭旨截嚴。至於末段所敎。尤是臣子不敢承聞者。臣驚惶震懍。五情失守。繼以慙痛抑塞。直欲溘然而無知也。噫。臣之病母。以其年則九耋耳。區區終養之願。何嘗一日不紸結于中。而特以前此筋力精神。不知有朝夕懍懍之憂。猶可以黽勉供職。故不敢爲言私之計。而奈篤老綿綴之氣。如日下山。不可以昨年之旺而望其今年亦然。不可以去日之安而保其來日亦然。重以目下見患之症。屢旬進退。一倍澌鑠。人子至情。焦迫罔措。所以仰首哀號。不暇緩聲。而竊自謂公私恩義之間。有所裁量。庶幾蒙幸於孝治之下矣。今承非常之責諭。是臣之欲效子職。瀝盡肝血者。徒爲虛飾辭說。厚誣聰聽之歸。斯莫非臣行己無素。事君不誠。有以致此。撫躬自悼。無面可顯。俯仰跼蹐。將安所容。臣旣奉此敎。不遑顧私。惟有𨃃蹶趨承。恭竢處分。而第惟念人臣進退。自有所據。臣纔已爲親乞養。而旋復怵迫嚴命。離捨病母。揚揚就列。不顧言行之卽當。心跡之剌謬。則臣雖冥頑。不知爲恥。當世之士大夫。必將羞與爲列。而雖以聖度之包荒。亦當視作何如人也。臣旣不可晏然冒進。又不敢昧然退處。情窮勢蹙。靡所罔極。固知瀆擾之益增死罪。而不得不更訴危衷。伏願聖明。亟降威罰。俾私心少安。而邦憲無隳焉。答曰。省疏具悉。疏辭。下該曹稟處。
정조 3년
敎守禦使金鍾秀書。王若曰。西營返節。憫私第之養痾。南城總師。喜戎垣之得帥。非此人莫可使也。當是時屬之子乎。惟卿圭璋之姿。瑰瑋其器。蓋其資稟之公平正直。自有故家餘風。若夫學術之淹博宏贍。可知乃兄之弟。慍凶小而積受齮齕。幾年屛荆棘瘴癘之鄕。奮忠膽而益思激揚。一節厲蒹葭霜露之操。夙夜出納惟允。常置密邇之班。一歲超遷太中。蓋出奬用之念。任藩臬則承宣王化之盡其道。畀銓衡則進退人物之得其宜。固知其文武兼才。予所以安危注意。眷彼南漢一域。實我東國重防。置營府而捍衛王畿。蓋設施厥惟久矣。命元師而摠管戎務。伊緩急有足恃焉。美哉山河。此誠天府之國。撤彼桑土。寧忽陰雨之謀。苟非北門壯鎖鑰之才。詎當南淮任保障之責。玆授卿以南漢山城守禦使。卿其祗服明命。益思遠圖。歭糗糧而繕城池。毋曰。軍旅之事未學。修器械而鍊甲兵。政宜經濟之姿。是須祭征虜之雅歌。徒欲得其重耳。汲淮陽之多病。何妨臥而治之。自餘措置之方。亦盡弛張之道。於戲。嗟文恬武之已久。此何等時。念地利人和之交修。汝其自勉。故玆敎示。想宜知悉。修撰朴天行製進。
정조 3년
己亥十一月三十日酉時。上御誠正閣。坐直承旨入侍時。同副承旨金勉柱。假注書徐鼎修。記事官徐龍輔鄭東浚。以次進伏訖。上曰。臈享祭報府入之。賤臣承命持入。命勉柱讀奏。又命勉柱。讀奏齎咨官手本。上曰。奉審承旨入侍。右承旨徐有防進伏奏曰。臣承命馳詣宗廟景慕宮。奉審祭物祭器。看審諸執事進排官摘奸。則無頉矣。上曰。今方陳設乎。有防曰。然矣。命退。諸臣以次退出。
정조 3년
行都承旨李義翊坐。左承旨蔡弘履坐。右承旨徐有防坐。左副承旨朴祐源坐直。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
蔡弘履啓曰。合辭方張之時。諫院無詣臺之員。事甚未安。除在外外。正言姜。卽爲牌招。何如。傳曰。允。
정조 3년
傳于蔡弘履曰。左承旨入侍。
정조 3년
傳于李義翊曰。吏兵房承旨。持歲抄入侍。
정조 3년
傳于徐有防曰。戶房承旨入侍。
정조 3년
以正言姜牌不進罷職傳旨。傳于蔡弘履曰。只推。
정조 3년
徐有防。以奎章閣言啓曰。凡動駕時。直閣待敎。竝參侍臣班事。載於閣誌。旣已啓下矣。自今月初八日臘享親祭擧動時爲始。依定式爲之之意。敢啓。傳曰。知道。
정조 3년
朴祐源。以戶曹言啓曰。曹中各樣物種。歲末遺在。依例別單書入之意。敢啓。傳曰。知道。
정조 3년
徐有防。以禮曹言啓曰。今十二月初四日。卒奉朝賀洪鳳漢小祥。大殿惠慶宮中宮殿供上。依例以素膳封進之意。分付。何如。傳曰。允。
정조 3년
蔡弘履。以義禁府言啓曰。善山府使李命杰覈處事。傳旨啓下矣。李命杰時在任所云。依例發遣府羅將。拿來。何如。傳曰。允。
정조 3년
掌令尹弼兼啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。錫達以原賊之父。尙今偃息於覆載之間者。輿情已極齊憤。而況且犯贜之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點。久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府設鞫嚴問。洪達洙干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙追王章。窮凶之節。無以嚴覈亂賊之徒。無所懲畏。請大靜縣定配罪人聖中。亟令王府設鞫嚴問。期於得情。夫正王法。有臣宗甲義駿。和應聖中。叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。濟泰則初不刑訊。經先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。罪人趙嵎。以物故罪人峸之弟也。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂旣以後翼爲弟。且以量𨩌鐉爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府更加嚴鞫。期於得情。鳴遠旣於若淵冤死之說。爛漫參涉。又敢作爲萬萬罔測之語。姿意護逆。甘心死黨。至登於道臣之密啓。究其情跡。與量海後翼。一串貫來。則不可以孤雛腐鼠。而有所寬假。請慶源府定配罪人鳴遠。依律處斷。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠。則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。噫。商輅之經斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任。同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。絶島定配。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌。或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。寤寐經營。專在於無君禍國。及其三逆伏法之後。猶不懲畏。或借助奴馬。或出沒京闉。或率置逆女。此已萬萬無嚴之甚。而至於親喪散髮。雖無識下賤。壹是行之者。而不散髮。卽量賊創行於渠家。奎五效行於其姪。則可知其傳授心法與量賊。一而二。二而一也。噫。彼五人之負犯何如。而俱爲漏網之魚。尙逭黨與之治。論以王章。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府設鞫嚴問。究覈得情。殺人者死。法意甚嚴。如或過主平恕。溥之生議。則其在幽枉之冤。實爲矜慘。江界府減死罪人居士式連。手自戕殺其妻之狀。渠旣自服於初檢招。至於考覆結案。則萬有必殺之罪。一無可貸之端。以非有意故殺。有此減死之特恩。臣之愚意以爲。有意而殺。與無意而殺。其殺則一也。三尺至重。決不可容貸償命之律。請江界府殺獄罪人居士式連。亟收減死之命。依律處斷。答府曰。不允。
정조 3년
己亥十二月初一日巳時。上御誠正閣。輪對官入侍時。左承旨蔡弘履。假注書徐鼎修。記事官金健修鄭東浚。義禁府都事丁志德。敦寧府參奉鄭致綏。儀賓府都事尹㬘。吏曹佐郞尹行修。戶曹正郞申匡堯。以次進伏訖。上曰。輪對官以次進前。志德進伏奏職姓名。上曰。職掌何也。志德曰。王府罪人監守矣。上曰。有弊瘼所懷乎。志德曰。無之矣。致綏進伏奏職姓名。上曰。職掌何也。致綏曰。寶閣守直矣。上曰。有弊瘼所懷乎。致綏曰。無之矣。上曰。大臣近來平安乎。致綏曰。以宿病沈綿矣。㬘進伏奏職姓名。上曰。職掌何也。㬘曰。別無職掌矣。上曰。有弊瘼所懷乎。㬘曰。無之矣。行修進伏奏職姓名。上曰。職掌何也。行修曰。別無職掌之可言矣。上曰。有弊瘼所懷乎。行修曰。無之矣。上曰。近來銓郞。以都目爲準瓜。殆若每都目遷轉。是豈久任責成之道乎。此後則凡百激揚之政。各別修擧。可也。匡堯進伏奏職姓名。上曰。職掌何也。匡堯曰。金銀色矣。上曰。遺在爲幾何。匡堯曰。金則五十二兩。銀則四萬四千一百餘兩矣。上曰。有弊瘼所懷乎。匡堯曰。無之矣。命輪對官先退。命書傳敎曰。右副承旨馳詣受香處。祭所奉審。祭物看審。諸執事摘奸以來。命退。諸臣以次退出。
정조 3년
己亥十二月初一日午時。上御誠正閣。戶房承旨入侍時。左副承旨朴祐源。假注書徐鼎修。記事官金健修鄭東浚。以次進伏訖。上命祐源。讀奏司寒祭祭報府。上曰。江民休戚。專在於氷政。而近來不無亂雜之弊。獨戶則疊役勢家而見漏。作弊之端。不一而足。今番則當爲摘奸廉探。如或復有如前之弊。當各別論罪。以此意自政院爲先申飭。可也。上曰。吏兵房承旨。持歲抄入侍。行都承旨李義翊。同副承旨金勉柱進伏。上命義翊。讀奏吏曹歲抄。命勉柱讀奏兵曹歲抄。命各打點訖。命書傳敎曰。吏兵批歲抄點下者。竝依例捧傳旨。命退。諸臣以次退出。
정조 3년
己亥十二月初一日酉時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚。以次進伏訖。上命有防。讀奏公事。上曰。臈享祭報府入之。賤臣承命持入。命有防讀奏。上曰。今日坐直誰也。有防曰。朴祐源金勉柱矣。命退。諸臣以次退出。
정조 3년
行都承旨李義翊坐。左承旨蔡弘履坐。右承旨徐有防坐直。左副承旨朴祐源坐。右副承旨金夏材坐直。同副承旨金勉柱坐。注書二員未差。假注書李錫夏仕徐鼎修仕直。事變假注書安筞仕。
정조 3년
金勉柱。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。日寒若此。停。
정조 3년
蔡弘履啓曰。合辭方張之時。諫院無詣臺之員。事甚未安。正言姜。卽爲牌招。何如。傳曰。允。
정조 3년
傳于金勉柱曰。宣傳官多有受由者。監軍落點苟艱。兵曹判書從重推考。
정조 3년
吏曹口傳政事。兼知實錄事。蔡濟恭單付。
정조 3년
兵曹口傳政事。判府事蔡濟恭單付。
정조 3년
李義翊。以禮曹言啓曰。卽接崇陵別檢所報。則本月初五日本陵忌辰祭享時。陵官當爲備員參祀。而參奉有闕未差云。莫重祭享。陵官不可不備。參奉有闕代。卽令該曹口傳差出。以爲備員將事之地。何如。傳曰。允。
정조 3년
徐有防啓曰。卽者吏曹假郞廳來言。因禮曹草記。崇陵參奉有闕之代。令該曹口傳差出事。允下矣。判書宋德相在外。不得擧行云。何以爲之。敢稟。傳曰。令次堂擧行。
정조 3년
吏曹口傳政事。以趙鎭明爲崇陵參奉。
정조 3년
傳于李義翊曰。海州判官。口傳差出。
정조 3년
吏曹口傳政事。以徐日輔爲海州判官。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右承旨徐有防進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以林得浩爲大司諫。尹行元爲持平。李碩九爲獻納。徐有成爲正言。李福源爲判尹。李普行爲右尹。
정조 3년
兵批。兼判書具允鈺病。參判任希敎病。參議兪恒柱入直進。參知李亨元病。右承旨徐有防進。副護軍李得濟李漢豐白東毅李東植田文顯許𣷯李再煥申遇文朴敦行尹珖金㻐李金樂豐。副司直李國賢李福源權噵李普行趙時俊徐有寧鄭昌聖魚錫定宋文載鄭晩淳林得浩徐有元林鼎遠金尙集安聖彬李壽勛柳焵單付。
정조 3년
傳于徐有防曰。禮房承旨與校書兼博士。持列聖誌狀凡例卷入侍。
정조 3년
金勉柱。以禁衛營言啓曰。本營褒貶時。闕內入直把摠哨官。例爲草記替代來參矣。殿最雖曰體重。禁直自當別論。一時參謁。無關考績。而輒致煩稟。亦涉未安。依訓鍊都監內入直將官例。今日褒貶爲始。不爲替代之意。敢啓。傳曰。知道。
정조 3년
副應敎趙尙鎭。掌令尹弼秉。副校理李儒慶權以綱。正言姜。修撰朴天行嚴思晩。副修撰李命勳啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日。處分又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此未減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先王之宏謀英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。有若以先大王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂賊之罪乎。請喬桐府黜置罪人鄭致達妻。夬正王法。以洩神人之憤。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩。金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極巨測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府拿鞫嚴問。快正王法。噫嘻痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭。仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結原賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之眉越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌蘖。龜賊也。䈑窟之所豢養。龜賊也。其在塞亂源杜禍本之道。尤不可一刻假息於海島。而尙今靳允。憂危轉甚。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。夬正王法。答三司曰。不允。
정조 3년
掌令尹弼秉。正言姜啓曰。敬彬之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府更爲設鞫得情。澤遂爛漫同參於啓能凶慘不道之謀。而只誅其身。王章已失。輿情未泄。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。會遂之罪惡。與澤遂。一而二。二而一。則啓能凶慘不道之謀。決無不知之理。而忍杖不服。遽有酌處之命。有乖獄體。請還寢會遂絶島定配之命。仍令王府嚴鞫得情。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。白作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耈輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本。則能賊也。逆範懷刃之凶。究其本。則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之穉少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠何如。倚毗於渠何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍厲之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。則此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。竊凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝。抵賴忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。答兩司曰。不允。
정조 3년
掌令尹弼秉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正正法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴鞫。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令正府設鞫得情。快正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。請逆輅妻。爲先絶島定配。請李璟韓後良金默行兪纘柱金奎五。竝令王府設鞫嚴問。究覈得情。請江界府殺獄罪人居士式連。亟收減死之命。依律處斷。答府曰。不允。措辭見上
정조 3년
己亥十二月初二日午時。上御誠正閣。左副承旨入侍時。左副承旨朴祐源。假注書徐鼎修。記事官金健修鄭東浚。以次進伏訖。上曰。同副承旨入侍。同副承旨金勉柱進伏。上曰。惠慶宮進服二錢重人蔘粟米飮。自今日煎入。出榻敎命書傳敎曰。歲色垂窮。告成無期。實錄堂上蔡濟恭。還付判樞。牌招仕進。又命書傳敎曰。初四日高陽奉朝賀家。遣內侍致祭。祭文當親製。祭物自該寺措備事。分付。上曰。今日諸承旨。皆爲仕進乎。祐源曰。右承旨徐有防病狀矣。上曰。牌招。可也。命退。諸臣以次退出。
정조 3년
己亥十二月初二日酉時。上御誠正閣。禮房承旨與待敎入侍時。右承旨徐有防。奎章閣待敎徐龍輔。假注書徐鼎修。記事官金健修鄭東浚。以次進伏訖。上謂龍輔曰。芸閣印役。誰爲監印乎。龍輔曰。直閣進去矣。上曰。引陪服色。何以磨鍊乎。龍輔曰。姑未停當。而以靑衣烏巾爲之矣。上曰。問于一提學。消商爲之。可也。命待敎先退。命書傳敎曰。再明日致祭時。廚傳有弊。內侍則只獻官內侍讀祝。內侍下送。以此分付畿營。又命書傳敎曰。當初所坐。別無係關。編配多年。合有疏釋之道。況前後書役。效勞不貲。喬桐府爲奴罪人柳重燁放送。又命書傳敎曰。新除授漢城府堂上。待下批牌招察任。有防曰。初四日問安。當留門擧行乎。上曰。依昨年例。留門爲之。可也。命退。諸臣以次退出。
정조 3년
行都承旨李義翊坐。左承旨蔡弘履式暇。右承旨徐有防坐直。左副承旨朴祐源坐。右副承旨金夏材坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
傳于李義翊曰。都承旨。同副承旨入侍。
정조 3년
金勉柱啓曰。卽者議政府錄事來言。左議政洪樂純。藥院所下嚴敎之下。萬萬震懍。走伏金吾門外。恭俟嚴誅云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 3년
金夏材啓曰。卽者禁府都事來言。左議政洪樂純。走伏金吾門外。恭俟嚴命云。係是大臣去就。敢啓。傳曰。知道。
정조 3년
備忘記。御藥事體。何等重大。而至於臘劑。亦是御藥之故。每年列書別單。先期稟定然後。待啓下擧行。一如湯劑劑入之例。則今番則初無筵稟之事。又無微稟之擧。而自下任意折衷定式者。萬萬無嚴。而此雖小事。名以御藥。則如是擅恣者。誠有不可勝言之弊。此不嚴勘。重御藥之意。將掃地矣。該醫官金光國。爲先刋名醫籍。下該府照律重繩。
정조 3년
兵曹口傳政事。副司直李鎭衡。副司果沈樂洙嚴思憲單付。
정조 3년
徐有防。以吏曹言啓曰。本曹參判兪彦鎬上疏。下該曹稟處事。命下矣。取見疏本。則乃是請譴之章。旣異乞養之疏。自臣曹無據例覆奏者。原疏不得回啓之意。敢啓。傳曰。知道。
정조 3년
李義翊。以吏曹言啓曰。新除授黃海道都事睦萬中呈狀內。身病甚重。勢難往赴云。依例改差。何如。傳曰。允。
정조 3년
徐有防。以禮曹言啓曰。因宣惠廳堂上鄭民始所啓。各陵園墓守護軍名數。或有多寡不同。令禮曹査正事。啓下矣。取考各陵園墓守護軍案。則昭顯墓愍懷墓。原軍三十名外。香炭軍各加十名。故依懿昭墓例。兩墓香炭軍。各減五名之意。敢啓。傳曰。知道。
정조 3년
金勉柱。以刑曹言啓曰。喬桐府爲奴罪人柳重燁放送事。命下矣。罪人柳重燁。卽爲放送事。發關分付于該道道臣之意。敢啓。傳曰。知道。
정조 3년
己亥十二月初三日巳時。上御誠正閣。都承旨同副承旨與來待諸臣。同爲入侍時。領議政徐命善。大提學徐命膺。兵曹判書具允鈺。奉朝賀洪國榮。行副司直鄭民始。行都承旨李義翊。同副承旨金勉柱。假注書徐鼎修。記事官徐龍輔鄭東浚。以次進伏訖。命善曰。日寒比甚。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。左相何爲而不入來乎。命善曰。聞方待罪。故惶恐不得入來矣。上曰。左相入侍事。遣史官傳諭。賤臣承命傳諭。與左議政洪樂純偕入進伏。上曰。聞爲待罪云。誠過矣。樂純曰。臣不能檢飭下輩之罪。實莫逃矣。旣有入侍之命。故惶恐入來。而下情悚懍。又不可言矣。上曰。過矣。上曰。今日異於他日。故召見卿等。而適値惠慶宮哀毁之日。又不能如前日之從容盡歡。益覺世事日日遷變也。命善曰。然矣。今日乃慈宮罔極之日也。聖心安得不如是乎。上曰。年年此日。將爲此會。則豈不好乎。命善曰。今日此會。可謂盛擧矣。樂純曰。臣等屈指。待今日之來矣。命善曰。日寒此酷。臈享親享。誠爲悶切矣。上曰。連値未遑。今年則一未親行。故今欲行之。而日氣雖寒。庸何傷乎。國榮曰。臈享時則日寒。想必益甚矣。上曰。予則豈不可耐。而百官軍兵。誠可悶念也。命善曰。景慕宮宮官。在前則參禮曹褒貶矣。今番變通之後。則何以爲之乎。上曰。旣有提調。則提調當爲褒貶矣。命善曰。事體則然。而不可不一稟。故仰達矣。上曰。吏曹參判上疏。該曹何不回啓乎。命善曰。此是參判之事。故本曹參議。不得回啓云矣。上曰。然則以特敎爲之事。承旨分付。可也。民始曰。臣等見其疏。則非專爲乞養矣。末又請罪譴。故該曹無可以回啓之事矣。上曰。然則。何以爲之乎。命善曰。此甚難處矣。上曰。然則該曹只請令有司稟處之外。無他道理。而此亦體面如何。又無前例矣。樂純曰。君臣母子之間。恩義互相有奪。則在兪彦鎬之地。豈可遽請乞養乎。爲渠之道。惟當無事則應仕。有故則還鄕。如重臣金鍾秀之事。則好矣。且朝著之乏人。莫甚於近日。而如此之人。皆欲退去。誠可悶矣。上曰。奎章閣引陪旣出。則服色等節。何以磨鍊乎。命膺曰。服色則用靑衣烏巾。牌則如玉堂鑞牌。而外染黃色。刻以奎章閣學士牌。似無妨矣。上曰。朱衣前噵一節。亦爲擧行乎。命膺曰。旣出節目。則似當擧行。而引陪不可無料布。此其難處矣。上曰。使令元數中。不能除出引陪乎。命膺曰。使令似不足矣。民始曰。此則留司使令中。兼行引陪。無妨矣。上曰。然則以此爲之。可也。樂純曰。李鎭衡方帶臺銜。故今日之會。不得入參矣。上曰。然乎。命書傳敎曰。旣聞大臣之奏。大司憲李鎭衡。今姑許遞。上曰。前大司憲李鎭衡。令該曹口傳付軍職出榻敎上曰。副司直李鎭衡入侍。李鎭衡進伏。上曰。卿以帶臺銜之故。俄已許遞矣。上曰。今夜留門。出節目乎。允鈺曰。以無文跡。故不出節目矣。上曰。昨夜入侍承旨。當出擧條而不爲之。故似然矣。允鈺曰。前例本無節目單子云矣。上曰。今年五月留門時。亦出節目矣。兵判出去後。考見前例而爲之。可也。上曰。昨日藥房事聞之乎。誠爲駭然矣。允鈺曰。此莫非臣等不能檢察之罪也。樂純曰。內局蔘黃。自前歸於尾閭。今雖不得猝加釐正。而牛黃則合有稟定之擧矣。蓋內局牛黃元貢。爲一百九十部。每部貢米爲十五石。此亦多矣。猶以爲不足。往往有戶曹別貿之事。事甚痛駭。此後則雖當元貢盡用。不得已別貿之時。自本院以此草記。待判下移關於戶曹。而戶曹亦遵判下公事。始許別貿。則用處可以分明。流弊可以防塞矣。上曰。依爲之。出擧條上命宣醞訖。命退。諸臣以次退出。
정조 3년
己亥十二月初三日酉時。上御誠正閣。禮房承旨入侍時。右承旨徐有防。假注書徐鼎修。記事官徐龍輔鄭東浚。以次進伏訖。上命有防。讀奏公事訖。上曰。今夜留門。當出節目。而以無文跡。不爲擧行云。此則承旨所奏。不出擧條之致也。有防曰。聖敎誠然矣。命退。諸臣以次退出。
정조 3년
行都承旨李義翊病。左承旨蔡弘履式暇。右承旨徐有防坐。左副承旨朴祐源坐直。右副承旨李在學坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
惠慶宮望哭後。大殿。政院玉堂口傳問安。答曰。知道。
정조 3년
朴祐源。以都摠府言啓曰。今此景慕宮臘享祭親行時。寶劍侍衛。不可不備。而都摠管安昌君燝。副摠官洪秀輔。差宗廟獻官。副摠官鄭昌順呈辭受由。副摠管鄭晩淳。身病猝重。勢難進參。呈告身病人員。合有變通之道。令政院稟旨變通。仍令該曹口傳差出。以爲備員侍衛之地。何如。傳曰。允。與差祭摠管許遞。政官牌招開政。
정조 3년
傳于徐有防曰。新除授臺諫。待下批牌招察任。
정조 3년
有政。吏批。判書宋德相在外未肅拜。參判兪彦鎬陳疏下鄕。參議金夏材進。右承旨徐有防進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以李在學爲承旨。鄭民始爲大司憲。徐直修爲鴻山縣監。
정조 3년
兵批。兼判書具允鈺進。參判任希敎病。參議兪恒柱入直進。參知李亨元病。同副承旨金勉柱進。以李衍祥爲都摠管。徐有寧魚錫定李鎭衡爲副摠管。李漢佐爲訓鍊判官。司直金履素單付。
정조 3년
傳于徐有防曰。貶坐在卽。柑製不遠。在外館閣提學。今姑許遞。
정조 3년
蔡弘履啓曰。初九日景慕宮臘享親祭祭文。當爲製進。大提學徐命膺。待明朝牌招。何如。傳曰。允。
정조 3년
傳于金勉柱曰。左副承旨入侍。
정조 3년
金勉柱。以吏曹言啓曰。今此社稷臘享大祭亞獻官。刑曹判書鄭尙淳。行副司直洪樂命。實預差啓下矣。俱以身病猝重。勢難將事云。不得已以漢城府判尹李福源。改付標以入之意。敢啓。傳曰。知道。
정조 3년
大司諫林得浩疏曰。伏以臣向叨是職。臺體生疎。聖敎之下。未卽引避。至被儒臣之請罷。尙今追思。惶汗沾背。不意今者。恩敍遽下。除旨繼降。惝怳蹙踖。罔知攸措。噫。臣本愚迷。觸處生疣。自速譴何。豈可以時月之稍久。晏然復玷於僨誤之地乎。新除之下。趨承無路。玆敢略暴微懇。仰干宸嚴。伏乞聖慈。諒臣決不可冒應之勢。亟命遞改。以伸私義焉。臣於見職。便同已遞。豈敢開口論事。而事關安危。敢此冒陳焉。人臣休退。自有其期。而奉朝賀臣洪國榮。未及强仕之年。遽有謝事之擧。殿下曲循其請。不少留難。臣以爲君臣胥失。未有甚於此事也。不但良臣告退。朝野嗟惜。抑亦淸朝擧措。有識竊歎。唯彼宰臣。扶社稷保聖躬之勳勞誠忠。姑勿暇論。宿衛重地。一朝虛曠。其爲擧世之隱憂深歎。倘如何哉。顧今時世。亂逆未滅。禍源自在。時象泮渙。維持無策。此豈賢臣自有其身之時乎。以宰臣終始爲國之斷斷血忱。徒守高尙之志。不念倚毗之重。臣竊爲宰臣慨然也。以前後諸臣之疏言之。可見其爲國共公之論。以殿下日月之明。何不念及於此。而終靳允許耶。臣固知芻蕘之說。不足有無於其間。而憂國之忱。有不能自已者。敢此仰陳。伏願聖明。勿以人棄言。亟降兪音。還收成命焉。省疏具悉。如是煩浼。徒使予不誠於斯人也。爾其勿辭察職。
정조 3년
持平黃昇源疏曰。伏以臣屏伏郊坰。踪地隕蹙。杜門自訟。無復當世之念矣。不料聖仁曠蕩。特旨收敍。臺銜遽紆。馹召繼降。恩光所曁。鄕里俱聳。臣誠驚惶踧踖。不知負罪。賤臣何以得此於聖明之朝也。臣賦性愚鈍。當事迷滯。向來奉使嶺南也。僨誤旣多。自速罪孼。臣至今追思。衷情震越。如無自容。噫。繡衣之職。秩卑望隆。朝家所以委遣者。法意甚重也。伏況我殿下。前席飭敎。封書辭意。逈出尋常。而臣於半載嶠南。只殫水陸奔走。未有絲亳稱塞。凡係使臣之大務。不但疎漏者居多。其中生民疾苦。一路弊瘼。尤是周爰之臣。所當竭心處。而洪惟我殿下。深居九重。宵旰憂勤。特命臣採訪者。實在蔀屋幽隱。而臣所條陳。不過驛弊寺貢數仵事而已。閫邑疵政之論列也。核査不密。鉤束不嚴。朝綱由是而不能振肅。物情由是而不能厭服。列鎭邊將之不能嚴加糾擧。有若苟然彌縫者。無非臣昏謬不職之罪也。至於閫營褊禆一款事出適會。商量不周。執迹而論。則壞損體貌。大矣。駭惑聽聞。甚矣。臣固引以爲罪。更何敢辨明爲哉。臣識慮旣昧。踐歷又寡。當其原隰之日。早夜一念。僨轅是懼。而區區愚悃。粗以無隱二字。庶期報答隆命。畢竟瘡疣蝟集。罪釁山積。上而玷累聖簡。下而羞辱縉紳。雖荷天地之深仁。幸逭斧銊之嚴誅。而今安敢憑恃寵靈。自同平常。揚揚周行。無所忌畏。以增益其罪戾也哉。情踪兢惕。趨承無路。而此際狗馬賤疾。挾旬沈劇。身委床笫。跡阻庭戶。時日之內。實無蠢動之望。敢從縣道。冒控文字。臣罪至此。尤合萬隕。伏乞聖慈。俯垂諒察。亟命刋臣之職。仍令勘臣之罪。以警具僚。不勝幸甚。臣罪累至深。不敢以見職自居而芹曝之誠。沐浴之義。實由於秉彝之天。玆敢附陳焉。臣伏聞往者。因冬月雷異。殿下恐懼修省。責躬之旨。求言之敎。惻怛懇摰。而因此聖心奮發。日御經筵。討論方冊。摠攬乾綱。董飭百僚。敬天之誠。勤民之意。譪然於絲綸之間。此誠我殿下一初盛時也。倘殿下以此奮發之志。勉勉不已。悠久靡懈。而在廷臣隣。仰體殿下求治如渴之盛意。精白其心。夙夜勵翼。則世道之趨下者。庶可挽回。朝象之泮渙者。庶可維持。而至於紀綱之振擧。風俗之變移。人才作興之方。民生休養之道。莫不在此機會也。然而推此奮發之志。以成從欲之治。則其本在聖學進修。夫漢唐以下。懿君哲辟。非無一心奮勵。銳意治理。而叔世之不能升其大猷。無學問進修之功也。是以三代盛王。莫不以學問進修。爲出治之本。殷湯之日新。周成之月將。槪可見也。夫學問之道無他。窮理力行兩事而已。竊瞷殿下。聖智聰明。博洽經史。性理之辨。治亂之原。無不洞澈貫會。而試觀今日治象。因循成習。姑無丕變之幾。此則殿下於學問進修。踐履之實力。豈有所未盡而然歟。惟殿下懋哉。孔子曰。克己復禮爲仁。一日克己復禮。天下歸仁。夫己者。匪直聲色嗜欲之謂也。視聽言動之違於禮者。皆己也。是故人君之御極也。一政一令。一言一動。粹然合於禮然後。天下歸仁。而有會極歸極之盛也。苟或斯須違於是。則天理間斷也。烏能致天下之歸仁哉。殿下於政令之際。或欠寬裕。辭敎之間。或欠敦厚。此非御衆以寬。大哉王言之義。而實有欠於聖學上克己之功也。亦願殿下念哉。嗚呼。今日國事。誠可哀痛也。艱虞之狀。岌嶪之勢。視前孔棘。而國論未斷。君讎莫殲。近畿黜置。忍見巨魁之偃息。海島加棘。尙假猾賊之飮啄。爲今日臣子者。固當沬血飮泣。誓不共戴於一天。豈容荏苒歲月。因循忨愒哉。嗚呼。向年凶逆滔天。宗社危如一髮。幸我殿不。廓揮乾斷。以訖天誅。倫綱高揭。義理永昭。此正我殿下。夙夜毖患。迓續休命之時。而尙以私恩。不能斷大義。則是我殿下奮發之志。亦恐終歸於因循也。倘殿下以始初赫然克斷之勇。先正兩逆鯨鯢之誅。其餘凶孼之漏網者。一倂夬施當律。然後奮發聖志。振勵群工。則今日朝象。庶有一變之道也。昨年夏間。三司伏閤之時。臣猥忝館職。與參大論。及登前席。殿不屢降懇惻之敎。以鄭妻次律處分下詢。而臣旣隨諸臣之後。一辭爭執。則今於鄭妻黜置。龜柱加棘之後。臣不能碎首刳肝。力請顯戮。以感動天心。固臣死罪。而惟殿下勿以臣不忠無狀而廢其言。更加三思。亟降一兪焉。臣聞君德成就。責在經筵。夫出入經筵。輔導啓沃。非山林講道之士。不可任其責也。殿下側席求賢。旌招絡繹。林下宿德。相繼造朝。朝野想望。庶見朝夕納誨。匡輔一德。以興如圭如璋。令聞令望之頌矣。秪緣空谷之白駒未縶。朝陽之鳴鳳莫聞。是豈臣等始慮之所及哉。矧今藎臣。決勇退之志。聖主發中朝之嘆。宿衛靡托。倚毗無人。永惟國事。眞可謂百萬生靈。在漏船之中。而失副手梢工也。當此之時。招延山野宿德。以畀經筵輔導之責。尤不容一日少緩也。伏願殿下。勿以山林之士。果於長往。或懈招徠。益加禮貌焉。詩云不承乎權輿。亦願殿下念哉。臣無任屏營祈懇之至。省疏具悉。所陳竝當留意。爾其勿辭察職。
정조 3년
己亥十二月初四日巳時。上御誠正閣。同副承旨入侍時。同副承旨金勉柱。假注書徐鼎修。記事官金健修鄭東浚。以次進伏訖。上命勉柱。讀奏各道年分狀啓。又命書義禁府公事判付訖。上曰。政官入來乎。知入。可也。賤臣承命出問後還奏曰。牌去來尙不來云矣。命退。諸臣以次退出。
정조 3년
己亥十二月初四日酉時。上御誠正閣。左副承旨入侍時。左副承旨朴祐源。假注書徐鼎修。記事官金健修鄭東浚。以次進伏訖。上命祐源。讀奏公事。上曰。政官今方入來開政乎。祐源曰。似已入來矣。上曰。政望催促。可也。命退。諸臣以次退出。